Tyskerne hadde én mann for mye på banen i sluttsekundene.

Norge tapte fredagens semifinale mot Tyskland i håndball-EM, men nå har det norske laget lagt inn protest.

Det melder TV 3(se video øverst).

Årsaken er at tyskerne hadde en spiller for mye på banen sekunder før slutt.



FOR MANGE PÅ BANEN: Tyskland har for mange spillere på banen i sluttsekundene mot Norge. Foto: Daniel Høglund (TV3)

- Vi har akkurat fått vite at Norge kommer til, hvis de er innenfor tidsfristen, å legge inn en protest etter semifinaletapet mot Tyskland. Bildene viser klart at etter Tysklands siste scoring, så er de to keepere på banen samtidig. Det er det rett og slett ingen tvil om, sier TV 3-kommentator Daniel Høglund.



Rakk tidsfristen



Heidi Tjugum som jobber som norsk lagleder bekrefter til TV 3 at de har rukket tidsfristen og at Norge nå har protestert.



- Vi har sett noen bilder som viser en situasjon hvor det er for mange keepere på banen, så vi har valgt å legge inn en protest på kampresultatet på bakgrunn av de bildene, sier Tjugum til TV 3.



Det er nå Det europeiske håndballforbundet (EHF) som skal avgjøre hva som skjer videre.



- Nå har vi formelt protestert på den feilen, og nå ligger det på politisk administrativt nivå hos EHF. Det er ikke noe vi påvirker videre, forteller den norske laglederen.



Noe svar på hva slags konsekvenser protesten får blir derimot ikke klart før lørdag.



- Nå skal vi argumentere for protesten inne klokken 9 i morgen tidlig, så får vi et svar i løpet av dagen, forteller Tjugum.



- Det er regelbrudd



I videoen under kan man se at Tyskland har for mange spillere på banen etter at de scorer det avgjørende målet.



TV 3s ekspertkommentator Kristian Kjelling mener det ikke er noen tvil om at tyskerne burde bli straffet.



- Det er regelbrudd som skal straffes med en utvisning. Tiden skal stoppes, de skal ha en utvisning og en mann mindre på banen. Det ville gitt Norge helt andre sjanser, sier Kjelling.



- Forstår du at Norge legger inn protest, eller fremstår vi bare som bitre?

- Bitre eller ikke, det er regelbrudd. Vi legger inn en protest mot et regelbrudd som tydelig vises på bildene, da er det ikke så mye å tenke over egentlig, forteller Kjelling.



Håndballeksperten er derimot usikker på om en eventuell protest får noen følger.



- Historien har vist oss at de fleste protester i mesterskap ikke blir tatt i etterfølge, selv om det er tydelige regelbrudd, forklarer Kjelling.



- Hundre posent sikkert at den blir avvist



Heller ikke håndballekspert Frode Kyvåg har noen tro på at den norske protesten får noen konsekvenser.



- Regelbrudd er regelbrudd. Hvis man ser at man har en spiller for mye på banen, så er det et regelbrudd og da har man to muligheter. Enten så avviser man protesten eller så tar man den til følge. Hvis man tar den til følge så må det spilles en ny kamp, men det har de fysisk sett ikke muligheten til. Derfor finner de et grunnlag for å avvise, sier Kyvåg i TV 3 sitt studio.



Han mener likevel at det er helt riktig av Norge å protestere.



- Det er helt korrekt å legge frem protesten for å vise at det ikke skal være sånn, men samtidig må vi forstå at det er hundre prosent sikkert at den blir avvist, forklarer den tidligere Bækkelaget-treneren.

Se video av Kyvågs vurdering under:

